Misdaadintelligensie kry nuwe hoofLt.genl. Dumisani Khumalo. (Foto: Twitter) Die polisie se beleërde eenheid vir misdaadintelligensie het ná twee jaar uiteindelik weer ’n permanente hoof. Genl. Fannie Masemola, die nasionale polisiekommissaris, het Vrydag aangekondig dat lt.genl. Dumisani Khumalo onlangs as afdelingskommissaris van misdaadintelligensie aangestel is. Khumalo is maar een van verskeie senior bestuurders wat onlangs in sleutelposte aangestel is. Ander aanstellings sluit lt.genl. Edith Mavundla as afdelingskommissaris van tegnologiebestuursdiens in. Die aanstellings het op 1 Desember reeds in werking getree. Mavundla het in 1987 by die Suid-Afrikaanse Polisiediens (SAPD) aangesluit. Sy is in 2011 tot die rang van generaal-majoor bevorder. Mavundla het baie ondervinding in die inligtingstegnologie-omgewing en het al in verskeie senior poste gedien. Sy het ’n nasionale diploma in openbare bestuur en administrasie en ’n BTech-graad in besigheidsinligtingstelsels. Khumalo het op sy beurt in 1991 as studentekonstabel by die SAPD aangesluit. “Hy het baie ondervinding en dien die afgelope 26 jaar in die operasionele reaksiediens‑ sowel as misdaadintelligensie‑omgewing,” het Masemola gesê. Khumalo het vanaf 2006 tot 2018 as ’n afdelingshoof vir nasionale operasionele koördinering gedien, waartydens hy verantwoordelik was vir die geïntegreerde ontplooiing van hulpbronne na misdaadbrandpuntgebiede reg oor die land. “Khumalo is vanweë sy noukeurige inligtingsinsameling‑ en ontledingsvaardighede aangewys om intelligensie-gedrewe ondersoeke in KwaZulu-Natal vanaf 2018 tot op datum te lei. Die senior beampte het ’n BA-graad in polisiewetenskap,” het Masemola gesê. Duisende polisiebeamptes opgelei, bevorder Meer as 11 000 polisiebeamptes is sedert April vanjaar bevorder in ’n poging om die moraal en welstand van polisielede te verhoog en te bevorder. Van die 11 364 bevorderings, is altesaam 7 694 lede van konstabel tot sersant en sersant tot adjudant-offisier bevorder. Masemola het gesê die vul van kritieke vakatures het ten doel om aanspreeklikheid te verbeter en stabiliteit in die organisasie te bewerkstellig. Sowat 10 000 nuut opgeleide polisiebeamptes het intussen vandeesweek hul nege maande basiese opleiding by verskeie SAPD-opleidingsakademies in die land suksesvol voltooi.